Siim Jõgis
Ja lähebki uuesti lahti. Avis Utilitas Rapla on tagasi võistlustules. Kõigest viis kuud tagasi lõppes eelmine hooaeg pettumusega, kui Eesti meistriliiga veerandfinaalis jäi Rapla alla Pärnu Sadamale. Nüüd on see unustatud, pilk suunatud tulevikku ning uued väljakutsed ootavad ees. Pall pannakse Sadolini spordihoones mängu 22. septembri õhtul ning uus hooaeg ongi sellega käima lükatud.
Hooaja alguses on alati õhus palju optimismi ja kõrgeid sihte. Need, kes on viimastel aastatel Rapla korvpalli esindusmeeskonna tegemisi jälginud, on juba väsimuseni kuulnud, mis sihiga mängima minnakse. Esiteks tahetakse iga mängu võita, teiseks tahetakse Paf Eesti-Läti korvpalliliigas jõuda kaheksa parema hulka ning Eesti meistriliigas on kindel siht mängida medalite peale. Seda oleme kuulnud varem ning see on minimaalne siht ka algaval hooajal.